Oom sê familie sal Oscar ondersteunOscar Pistorius tydens sy hofverskyning op 4 Junie 2013 Foto: Werner Beukes/SAPA Oscar Pistorius se familie sal hom regdeur sy verhoor ondersteun, het sy oom, Arnold Pistorius, Saterdag gesê. “Ons is lief vir Oscar, en glo in hom, en sal hom regdeur die verhoor ondersteun,” het hy in ŉ verklaring gesê. Hy sê die familie en die regspan sal nie toelaat dat hul aandag afgetrek word deur kwessies wat nie verband hou met die regsprosesse nie. “Ons sal nie kommentaar lewer op mediaberigte of gesprekke voer met die media oor enige sake wat in die hof aangehoor moet word nie,” het hy gesê. “Die tyd vir publieke kommentaar is nou verstreke. Die fokus is nou op ŉ baie ernstige verhoor wat Maandag begin.” Oscar word daarvan beskuldig dat hy Reeva Steenkamp op 14 Februarie 2013 vermoor het. Sy verhoor begin Maandag in die Pretoriase hooggeregshof en sal na verwagting tot 20 Maart duur. -SAPA